Kroonstad-vrou dood aangetref in ouerhuisEngelé Rossouw (regs) saam met haar sussie Zanelle Wessels (links) en hul ma (Foto verskaf aan Maroela Media) Engelé Rossouw (47), die bestuurder van die Shalom-gastehuis in Kroonstad, is vroeër die week dood aangetref in haar ouerhuis in Kroonstad in die Vrystaat. Zanelle Wessels, Engelé se suster, het Woensdag aan Maroela Media gesê haar ma het Vrydagaand nog met haar sussie gesels. “Ons het die Saterdagmiddag ŉ SMS vir haar gestuur, maar niks van haar gehoor nie. Ek het haar die aand ook probeer bel, maar kon nie antwoord kry nie. Toe ons Sondagoggend nie ŉ ‘geseënde Kersfees’-SMS van haar ontvang nie, het ons onraad vermoed en die polisie in kennis gestel,” het Zanelle verduidelik. Engelé het saam met haar ma in die huis gewoon, waar haar ouers al meer as 45 jaar lank woon. Haar ma is vir die vakansie saam met Zanelle en haar gesin na hul strandhuis in Groot-Brakrivier. “Engelé kon nie self saamkom nie. Sy wou in Kroonstad bly om na die gastehuis om te sien.” Veiligheidswagte by die munisipaliteit in Mahokeng het intussen Sondag onraad vermoed oor ŉ wit Volkswagen Jetta wat by die kantoor parkeer gestaan het. “Die polisie het bevestig dit is my ma se motor en hulle wou die motor insleep na die polisiestasie om verdere ondersoek in te stel en vingerafdrukke te neem. Hulle is na die huis om die motor se sleutel te gaan haal en het met ons toestemming by die huis ingebreek om die sleutel te kry. Daar het hulle toe op my sussie se liggaam afgekom.” Sers. Sam Gaobepe, woordvoerder van die polisie in Kroonstad, het aan Maroela Media gesê hulle het Rossouw se liggaam in die bad gevind. “Sy het ŉ plastieksak oor haar kop gehad en is daarmee versmoor,” het Gaobepe gesê. “ŉ Veiligheidswag word intussen ondervra, maar niemand is nog in verband met die moord in hegtenis geneem nie.” Volgens Zanelle het Engelé haar pajamas aangehad en haar hande en voete was ook vasgebind. “Die polisie beskryf dit as ŉ ‘skoon’ moord. Daar is geen geforseerde toegang nie en die moordenaar het weer alles na die tyd toegesluit. Omdat sy ook meer as 24 uur in die badwater was, is meeste van die leidrade ook uitgewis.” Die polisie kon intussen bevestig twee selfone en twee skootrekenaars word vermis. Engelé bestuur die gastehuis al sedert 2014, toe haar pa oorlede is. “My ma sukkel nog om my pa se dood te verwerk. Toe ons hierdie jaar by die strandhuis aankom, het my ma nog gesê hoe sy hom mis en hoe sy na hom verlang. Min het ons geweet wat nog vir ons voorlê,” het Zanelle verduidelik. Sy sê haar ma sal nou definitief die huis en die gastehuis verkoop en uit Kroonstad wegtrek. “Die huis het nou net hartseer herinneringe.” Die gesin hou Donderdag ŉ roudiens vir Engelé in Suiderkruis in Groot-Brakrivier. “Ons het die strandhuis al 32 jaar. My ma se broers en ons vriende en familie is ook almal hier.” Engelé het self lank in Groot-Brakrivier gewoon waar sy ŉ besigheid saam met haar eksman bestuur het. Ná die egskeiding het sy egter teruggetrek Kroonstad toe. “Ek wens dit geen mens toe nie. Mens is altyd so hartseer as mens hoor dat ander mense geliefdes verloor tydens Kerstyd, en nou het dit met ons gebeur. Die moord is ŉ vreeslike skok vir ons almal. Ek is net verlig dat ons wel haar liggaam kon kry en dat sy nie vermis word nie.” Die polisie se ondersoek duur voort.